CELEX: C2006/048/26
Language: el
Date: 2006-02-25 00:00:00
Title: Υπόθεση C-422/05: Προσφυγή της Επιτροπής των Ευρωπαϊκών Κοινοτήτων κατά του Βασιλείου του Βελγίου, που ασκήθηκε στις  28 Νοεμβρίου 2005

25.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 48/13
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου του Βελγίου, που ασκήθηκε στις 28 Νοεμβρίου 2005
   (Υπόθεση C-422/05)
   (2006/C 48/26)
   γλώσσα διαδικασίας: η γαλλική
   Η Επιτροπή των Ευρωπαϊκών Κοινοτήτων, εκπροσωπούμενη από τους Frank Benyon και Mikko Huttunen, με τόπο επιδόσεων στο Λουξεμβούργο, άσκησε στις 28 Νοεμβρίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου του Βελγίου.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1.
            
            
               Να αναγνωρίσει ότι το Βασίλειο του Βελγίου, εκδίδοντας το βασιλικό διάταγμα της 14ης Απριλίου 2002, περί ρυθμίσεως των σχετικών με τις νυκτερινές πτήσεις ορισμένων αεριωθούμενων υποηχητικών αεροπλάνων της πολιτικής αεροπορίας, παρέβη τις υποχρεώσεις που υπέχει από την οδηγία 2002/30/ΕΚ (1)και από το άρθρο 10, δεύτερο εδάφιο, της Συνθήκης σε συνδυασμό με το άρθρο 249, παράγραφος 3, της Συνθήκης.
            
         
               2.
            
            
               Να καταδικάσει το Βασίλειο του Βελγίου στα δικαστικά έξοδα.
            
         Ισχυρισμοί και κύρια επιχειρήματα
   Οι διατάξεις του βασιλικού διατάγματος ορίζουν τους τύπους αεροσκαφών οι πτήσεις των οποίων δεν επιτρέπονται από και προς τους αερολιμένες του Βελγίου μεταξύ των ωρών ενδεκάτης νυκτερινής και έκτης πρωινής. Η προσέγγιση του βασιλικού διατάγματος, η οποία βασίζεται στον λόγο παρακάμψεως, είναι διαφορετική από αυτήν της οδηγίας 2002/30/ΕΚ, η οποία βασίζεται στη διαδικασία πιστοποιήσεως. Η εν λόγω προσέγγιση αντιστοιχεί σε αυτήν του κανονισμού 925/1999/ΕΟΚ, ο οποίος έχει καταργηθεί με την οδηγία 2002/30/ΕΚ.
   Κατά το άρθρο 16 της οδηγίας 2002/30/ΕΚ, το οποίο τέθηκε σε ισχύ στις 28 Μαρτίου 2002, τα κράτη μέλη θεσπίζουν τις νομοθετικές, κανονιστικές και διοικητικές διατάξεις που απαιτούνται για τη συμμόρφωσή τους προς την οδηγία αυτή το αργότερο στις 28 Σεπτεμβρίου 2003. Το βελγικό βασιλικό διάταγμα εκδόθηκε προ της εκπνοής της ταχθείσας για τη μεταφορά της οδηγίας προθεσμίας. Η Επιτροπή υπενθυμίζει τη νομολογία του Δικαστηρίου, κατά την οποία από τη συνδυασμένη εφαρμογή των άρθρων 10 και 249 της Συνθήκης ΕΚ και της ίδιας της οδηγίας προκύπτει ότι, κατά τη διάρκεια της προθεσμίας για τη μεταφορά της οδηγίας, τα κράτη μέλη οφείλουν να μη θεσπίζουν διατάξεις δυνάμενες να θέσουν σε σοβαρό κίνδυνο την επίτευξη του επιδιωκόμενου από την οδηγία σκοπού. Η προσέγγιση του βασιλικού διατάγματος, η οποία αφορά τους περιορισμούς λειτουργίας που σκοπούν στην απόσυρση ορισμένων επαναπιστοποιημένων αεριωθούμενων υποηχητικών αεροπλάνων της πολιτικής αεροπορίας, είναι καθόλα διαφορετική από την προσέγγιση της οδηγίας και θέτει σε κίνδυνο την επίτευξη του επιδιωκόμενου από αυτήν σκοπού.
   
      (1)  ΕΕ L 85, της 28.03.2002. σ. 40